દુનિયાદારીના લૉજિકથી વિચારીએ તો રજનીકાન્તના ફૅન્સની આવી વર્તણૂક વધુ પડતી ઇમોશનલ લાગે, પરંતુ સામાન્ય સંજોગોમાં મજૂરી કરીને ખાતા હોય છતાં પોતાનું ઘર વેચીને રજનીકાન્ત ફૅન ક્લબ માટે હજારો રૂપિયા વાપરી નાખતા લોકોની પણ કોઈ કમી નથી. રજનીસરના ફૅનમાં કોઈ માણસ દિવસે પ્લમ્બર તરીકે કામ કરતા હોય, પરંતુ રાત્રે કે તહેવારોમાં-મેળામાં રજનીકાન્તની મિમિક્રી કરીને સ્થાનિક સ્તરે સેલિબ્રિટીનો દરજ્જો ભોગવતા હોય એવા લોકો પણ પુષ્કળ છે. રજનીકાન્તની અસર હેઠળ ગૅન્ગસ્ટરમાંથી ગુનાખોરીની દુનિયા છોડીને મગફળી વેચવા જેવું મહેનતનું પરંતુ પ્રામાણિકતાનું કામ કરનારા લોકોનો પણ સમાવેશ છે. આજે ‘કબાલી’નું ટિકિટ-બુકિંગ શરૂ થાય અને ગણતરીની મિનિટોમાં જ બધી ટિકિટો બુક થઈ જાય એનું એક કારણ આ ફૅન ક્લબો પણ છે. આ ફૅન ક્લબના સભ્યો સાથે મળીને પોતાના ભગવાનની ફિલ્મ જોવા જાય છે એટલે જ તેમના બ્લૉક-બુકિંગને લીધે શો ફુલ થઈ જાય છે. અલબત્ત, દક્ષિણનાં રાજ્યોમાં અને એમાંય ખાસ કરીને તામિલનાડુમાં રજનીકાન્તના ચાહકોની દીવાનગી કંઈ પહેલવહેલી નથી. પેરિયાર, એમ. જી. રામચંદ્રન, એન. ટી. રામારાવ, ચિરંજીવી, કમલ હાસન, વિજયકાન્ત વગેરે તમામ કલાકારો આ સ્ટારડમ ભોગવી ચૂક્યા છે; પરંતુ રજનીકાન્તનો ક્રેઝ અત્યંત લાંબા ગાળાનો પુરવાર થયો છે એટલું જ નહીં, નવી સદીમાં ફેસબુક જેવા સોશ્યલ મીડિયામાં પણ રજનીકાન્તના નવા ફૅન અને નવી વચ્યુર્‍અલ ફૅન ક્લબો ઊભી થઈ છે. એટલે જ આજે તેમની ફૅન ક્લબો તામિલનાડુના ભૌગોલિક સીમાડા વળોટીને દેશ-વિદેશમાં પણ અસ્તિત્વ ધરાવવા લાગી છે. ૨૦૧૪માં જ્યારે રજનીકાન્તે પોતાનું પહેલું ઑફિશ્યલ ટ્વિટર-અકાઉન્ટ ખોલ્યું ત્યારે પહેલા ૨૪ કલાકમાં જ તેમના ફૉલોઅર્સની સંખ્યા ૨.૧૦ લાખને વટાવી ગયેલી.